Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Intervijā britu telekanālam "Sky News" Ukrainas prezidents Volodimirs Zelenskis izteicās, ka Krievijas prezidents Vladimirs Putins nav nekas, un sarunu ar viņu nebūs. Ukrainas līderis norādīja, ka nesaprot, "kas Krievijā pieņem lēmumus". Kaut arī Maskava pastāvīgi runā par mieru, tā melo, jo vienlaikus apšauda Ukrainu ar raķetēm, sacīja Zelenskis. "Es negribu karot Krievijas teritorijā,” sacīja Ukrainas prezidents. - “Es vienkārši gribu, lai viņi iespējami drīzāk izbeidz karu un aiziet no mūsu valsts. Es varu jums droši pateikt - ja viņi aizies no mūsu valsts, karš beigsies. Lūk arī viss." Citāta beigas. Ukrainas Bruņoto spēku virspavēlnieks ģenerālis Valērijs Zalužnijs šodien informēja, ka Ukrainas armija šīs dienas rītā notriekusi 47 Krievijas spārnotās raķetes, no tām 20 - galvaspilsētas rajonā. 
========================================== 
Spānijas varasiestādes pie Rietumsahāras krastiem aizturēja kravas kuģi "Blume", kurš bija ceļā uz Rīgu, kratīšanā kuģī atrastas trīs tonnas kokaīna. Visi 15 apkalpes locekļi aizturēti. "Blume" 21.decembrī izbrauca no Brazīlijas ostas Santušas un bija paredzēts, ka 15.februārī tas ieradīsies Rīgā. 
============================================
Valsts drošības dienests vakar veica pārrunas ar Rēzeknes domes priekšsēdētāju Aleksandru Bartaševiču. Janvāra vidū notika "Saskaņas" domes sēde, tajā uzstājās iespējamie partijas valdes priekšsēdētāja amata kandidāti. Saistībā ar Bartaševiča nesenajiem priekšlikumiem partijas "Saskaņa" domes sēdē par valsts drošības jautājumiem VDD darbinieki uzklausīja Bartaševiča paskaidrojumus, kā arī brīdināja par atbildību, kas paredzēta par Krievijas uzsāktā kara pret Ukrainu publisku attaisnošanu un citu pret nacionālās drošības interesēm vērstu noziedzīgu nodarījumu izdarīšanu. Plašākus komentārus par pārrunu saturu VDD nesniedza.

=============================================== Rēzeknes novada pašvaldība ir nomainījusi trīs komunistisko režīmu vai rusifikāciju godinošus vietvārdus. Samuilovas iela Maltas ciemā ir pārdēvēta par Dzelzceļa ielu, Pionieru iela Strūžānu ciemā – par Ezera ielu, bet Jāņa Zvīdra iela Sondori-Škeņevas ciemā Verēmu pagastā – par  Centra ielu. ===============================================
Vakar vēlu vakarā Daugavpilī Valkas ielā nodega divstāvu dzīvojamā ēka 324 kv.m platībā. Ziņu vietnē “čaika.lv” publiskotajā ēkas īpašnieka pārstāves sniegtajā liecībā teikts, ka brīdī, kad sākās ugunsgrēks, ēkā neviena nebija, un ugunsgrēku, iespējams, izraisīja elektroinstalācija. Policija šādu informāciju arī uzskata par ticamu. Ugunsdzēsēji pēc ierašanās ugunsgrēka vietā konstatēja, ka ēka ir liesmu pārņemta un tai daļēji iebrucis jumts. Ugunsgrēks tika likvidēts tikai ap 4 -iem no rīta, notikuma vietā strādāja 12 ugunsdzēsēji un četras autocisternas, taču divstāvu māja nodega gandrīz pilnībā un to nevar atjaunot, jau šodien notikuma vietā strādāja tehnika, kas no pagalma izveda gružus.
===============================================
Pagājušpiektdien Augšdaugavas novada Nīcgales pagastā policija apturēja automašīnu, kurā saskaņā ar operatīvo informāciju tiekot pārvadātas narkotiskās vielas. Transportlīdzekļa apskates laikā tika atrasti un izņemti 1,5 kilogrami augu izcelsmes vielas, visticamāk, marihuānas. Notikuma vietā aizturēja arī aizdomās turamais - 1968.gadā dzimušu vīrieti. Viņš mēģināja slēpt nozieguma pēdas, aizdedzinot automašīnu. Policijas darbinieki ātri reaģēja, un vīrietim tas neizdevās. Noskaidrots, ka aizturētais vairākkārt tiesāts par dažādām noziedzīgām darbībām, turklāt ir pamats uzskatīt, ka viņš ir organizētas noziedzīgas grupas vadītājs. Rēzeknes tiesa pirms pāris dienām aizturētajam piemēroja drošības līdzekli - apcietinājumu. Vīrietim draud kriminālatbildība pēc Krimināllikuma 253.panta 2.daļas (maksimālais sods par narkotiku pārvadāšanu lielā apmērā ir brīvības atņemšana līdz desmit gadiem, konfiscējot mantu).
===============================================
Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.